31997D0125
L 048/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 януари 1997 година
относно разрешаване на незаличимо отпечатване на предписаната информация върху опаковките със семена от маслодайни и влакнодайни култури и за изменение на Решение 87/309/ЕИО относно разрешаване на незаличимо отпечатване на предписаната информация върху опаковките със семена от някои видове фуражни растения
(97/125/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1), последно изменена с Директива 96/72/ЕО (2), и по-специално член 10, параграф 1, буква а) от нея,
като взе предвид Директива 69/208/ЕИО на Съвета от 30 юни 1969 г. относно търговията със семената от маслодайни и влакнодайни култури (3), последно изменена с Директива 96/72/ЕО, и по-специално член 10, параграф 1, буква а) от нея,
като има предвид, че обикновено семената от фуражни култури, семената от зърнени култури и семената от маслодайни и влакнодайни култури не могат да бъдат пускани на пазара, ако техните опаковки не притежават официални етикети в съответствие с разпоредбите на Директива 66/401/ЕИО и на Директива 69/208/ЕИО;
като има предвид, че поставянето на изискваните обозначения върху самите опаковки съгласно образеца на етикет може да бъде разрешено;
като има предвид, че Комисията вече е дала подобно разрешение с Решение 80/755/ЕИО (4), последно изменено с Решение 81/109/ЕИО (5), по отношение семената от зърнени култури, и с Решение 87/309/ЕИО (6), последно изменено с Решение 88/493/ЕИО (7), по отношение семената от някои видове фуражни растения;
като има предвид, че по силата на тези решения посочените по-горе разрешения са дадени при определени условия, гарантиращи отговорността на сертифициращите органи;
като има предвид, че тази система се оказа полезна;
като има предвид, че е желателно да се предостави подобно разрешение и по отношение семената от маслодайни и влакнодайни култури;
като има предвид, че е желателно също така по отношение на посочените видове фуражни растения разрешението да се разпростре върху всички видове, обхванати от Директива 66/401/ЕИО;
като има предвид, че мерките, предвидени в настоящото решение, са в съответствие със становището на Постоянния комитет по семена и посадъчен материал за земеделие, градинарство и горско стопанство,
ПРИЕ НАСТОЯЩОТО РЕШЕНИЕ:
Член 1
1. На държавите-членки се разрешава съгласно условията, определени в параграф 2, да предвидят отпечатването, под официален надзор, на предписаната информация върху опаковките със семена от маслодайни и влакнодайни култури от всички категории „базови семена“ и „сертифицирани семена“.
2. За разрешението, предвидено в параграф 1, се прилагат следните условия:
а)
предписаната информация се отпечатва или щампира върху опаковките, така че да не може да се изтрие;
б)
съдържанието и цветът на печата или щампата съответстват на модела на етикета, използван в съответната държава-членка;
в)
от всички предписани обозначения, поне посочените в приложение IV, част А, буква а), точки 3 и 4 от Директива 69/208/ЕИО се отпечатват или щампират, след като бъдат взети пробите по силата на разпоредбите на член 7, параграф 2 от същата директива, като отпечатването или щампирането се извършват официално или под официален надзор;
г)
освен предписаната информация, всяка опаковка носи официално вписан индивидуален пореден номер, който е отпечатан или щампиран върху опаковката, така че да не може да бъде изтрит, от предприятието, което отпечатва опаковките; същото предприятие уведомява сертифициращия органа за количеството на разпространените опаковки, както и за техните серийни номера;
д)
сертифициращият орган води отчетност за количеството на маркираните по този начин семена, в това число за броя и съдържанието на опаковките във всяка партида, както и за поредните номера, посочени в буква г);
е)
отчетността на производителите подлежи на контрол от страна на сертифициращия орган.
Член 2
Решение 87/309/ЕИО се изменя, както следва:
в член 1, параграф 1, термините „семена за фуражен грах и за ситна бакла“ се заменят с термините „семена от видове фуражни култури“.
Член 3
Държавите-членки съобщават на Комисията условията, съгласно които използват разрешението, предвидено в член 1. Комисията информира останалите държави-членки за това.
Член 4
Адресати на настоящото решение са държавите-членки.
Съставено в Брюксел на 24 януари 1997 година.